Teiseks: kui ma tänaõhtuses hämaras lumesajus kahe toidukotiga koju kõndisin, silmasin kahte paralleelset tänavat minu  kodumaja ees Londoni südalinnas Covent Garden linnajaos. Ühel neist asub glamuurirestoran The Ivy, mille ees seisab päevast päeva ja ööst öösse paparatside parv 24/7 ja kus ülemöödunud nädalal einestas superpaar Tom Cruise-Katie Holmes.  See on meie linnaosas kõigile teada, et paralleelsel tänaval Ivyga tegutsevad samal ajal narkarid ja diilerid. Neid jõlgub siin kogu  aeg ja pärast üheksat õhtul sinna oma nina keegi naljalt ei pista. Isegi mulle on pakutud heroiini, kui ma südaööl välisukse ees kotist võtmeid otsin.